Omnibus presens scriptum cernentibus Magnus, Dei gracia episcopus Aboensis, salutem in Domino sempiternam. Dudum reuerendus in Christo pater et dominus, dominus Bero, bone memorie predecessor noster, pia motus intencione archidiaconatum de nouo in ecclesia Aboensi, in qua nullus prius fuerat, erexit, fundauit et quamquam tenuiter tamen nichilominus inchoauit, necnon personam honorabilj[s] viri, magistri Henrici Magni, pie memorie, in eodem archidiaconatu instituit eumque archidiaconum ecclesie Aboensis esse et dici voluit cum effectu, assignans eidem pro corpore prebende archidiaconalis de consensv capituli sui quatuor predia, parrochia Saw sita, desub mensa episcopali duo videlicet in Padhas et duo in Lapmarck, Alistaro ** videlicet et Hennebøle, sperans huius redditus per successores suos et alios, maxime autem per eiusdem beneficij possessores in futurum melius augmentari. Cumque dictus reuerendus pater carnis post hoc debitum persoluisset, et nos Magnus, qui tunc eiusmodi archidiaconatus fungebamur officio, ad pastorale regimen, licet immeriti, vocaremur vel vocati fuissemus, capitulares, qui pro tempore erant, archidyaconatum ipsum tunc per nostram, ut premittitur, assumpcionem vacantem uel in proximo vacaturum, tucius estimabant penitus supprimendum, quam cum pudore et verecundia debiliter sustentandum. Postquam vero nos diuina opitulante clemencia munus consecracionis apud sedem apostolicam fuissemus adepti, reuoluere cepimus intra nos cum fratribus nostris pietatem mortui predecessoris nostri parte ex una, ex altera autem scandalum, quod jnibi potuisset oriri, si factum tam solenne patris ac domini nostri, non absque prouida deliberacione procul dubio inchoatum, fuisset per nos tam leuiter irritatum, quantus eciam honor Deo et ecclesie inde proueniat, si prelatura illa poterit in statu debito conseruari. Nos itaque episcopus Magnus de pleno consilio ac vnanimi consensv venerabilium fratrum nostrorum capitularium, in adiutorio altissimi spem habentes, prefati venerabilis patris laudabile propositum continuare ac prosequi intendentes ad honorem Dei et Domini nostri Ihesu Christi sueque sanctissime genitricis Marie ac beati Henrici, patroni nostri, archidiaconatum sepedictum, per predecessorem nostrum taliter, ut prefertur, inceptum, exnunc auctoritate ordinaria innouamus, confirmamus atque in perpetuum stabilem decernimus in hiis scriptis, assignantes eidem archidyaconatui pro corpore prebende, ex consensv capitulj nostri, primo desub mensa episcopalj prenominata 4:or predia in parrochia Saw sita, que eciam predecessor noster illi deputauerat in preuia sui (ͻ: sua) fundacione; deinde decimas episcopales de antiqua Nowsis et predium in Nummis eiusdem parrochie; jtem de bonis sancti Henrici predium Vesunda, parrochie Hattola, et predium quod sanctus Henricus habuit iuxta ecclesiam Nowsis; jnsuper et predium Norramark, parrochia Vlssby, quod magister Henricus Magni, pie memorie, supradictus tempore suo contulit mense archidiaconi, et predium Monos jn Lemmo, quod nos dicte mense contulimus in minoribus constituti. Et quia huius prelature corpus de bonis mense nostre episcopalis ac eciam de bonis seu prediis ecclesie nostre maioris aliisque piis donacionibus excisum dependet, jdcirco nobis ac successoribus nostris archidiaconi supradicti prouisionem [et] confirmacionem, capitulo vero eius eleccionem in perpetuo reseruamus, salua nobis semper facultate, si que potestas ecclesiastica siue secularis in huius laboris nostri messem falcem suam mittere disposuerit, prelaturam ipsam eius corpus siue prebendam de nostris, ut premissum est, exiguis facultatibus innouatam cassandi, annullandi et ad ordinacionem nostram libere reuocandi. Jn cuius confirmacionis, innouacionis seu decretj euidenciam firmiorem sigilla nostra, tam episcopi quam capituli, presentibus duximus appendenda in testimonium premissorum. Datum Abo anno incarnacionis dominice millesimo . . .